यूपी में एक ही मंडप में हुई मां और बेटी की शादी, जानें दोनों ने इस मौके पर क्या कहा
उत्तर प्रदेश में गोरखपुर जिले में एक ही मंडप में मां और बेटी, दोनों की शादी की खबर सामने आई है।
गोरखपुर: उत्तर प्रदेश में गोरखपुर जिले में एक ही मंडप में मां और बेटी, दोनों की शादी की खबर सामने आई है। रिपोर्ट्स के मुताबिक, गोरखपुर के पिपरौली विकास खंड में मुख्‍यमंत्री सामूहिक विवाह योजना के तहत आयोजित सामूहिक विवाह में मां और उसकी बेटी दोनों की शादी हुई। बताया जा रहा है कि इस दौरान कुल 63 जोड़ों का सामूहिक विवाह हुआ लेकिन मां-बेटी की शादी ने सभी का ध्‍यान आकर्षित किया। महिला के पति की लगभग 25 साल पहले मौत हो गई थी और उसकी 3 बेटियां और 2 बेटे हैं। उसने अपने दिवंगत पति के छोटे भाई के साथ शादी की है।’25 साल पहले हुई थी बेला के पति की मौत’अधिकारियों ने शुक्रवार को बताया कि गुरुवार को मुख्‍यमंत्री सामूहिक विवाह योजना में पिपरौली में आयोजित सामूहिक विवाह में 53 वर्षीय एक महिला और उसकी 27 वर्षीय बेटी की शादी हुई। इस बारे में जानकारी देते हुए अधिकारियों ने बताया कि बेला नामक एक महिला की शादी हरिहर से हुई थी, जिसकी 3 बेटियां और दो बेटे हैं। उन्होंने बताया, ‘बेला के पति हरिहर की मौत करीब 25 वर्ष पहले हो गई थी। बेला की शादी अपने पहले पति के छोटे भाई 55 वर्षीय जगदीश के साथ हुई जो अभी तक अविवाहित थे जबकि उसी सामूहिक समारोह में बेला की छोटी बेटी इंदू की भी शादी हुई।’‘मेरी मां और चाचा ने हमारी देखभाल की है’रिपोर्ट्स के मुताबिक, इस समारोह में एक मुस्लिम जोड़े समेत कुल 63 जोड़ों का विवाह पिपरौली विकास खंड के अधिकारियों के अलावा वरिष्‍ठ अधिकारियों की उपस्थिति में हुआ। बेला ने कहा, 'मेरे 2 बेटों और 2 बेटियों की शादी पहले ही हो गई है। छोटी बेटी की शादी के बाद मैंने अपने देवर (पति के छोटे भाई) के साथ अपनी शादी का फैसला किया। मेरे सभी बच्‍चे खुश हैं।' बेला की बेटी इंदु ने कहा, 'मेरी मां और चाचा ने हमारी देखभाल की है और मुझे बहुत खुशी है कि अब दोनों एक-दूसरे की देखभाल करेंगे।'